Wits bly oop maar ... | Maroela Media
Akademiese bedrywighede by die Universiteit van die Witwatersrand (Wits) sal Dinsdag hervat word met opgeskerpte veiligheid op alle kampusse.
Adam Habib, visekanselier van Wits, het gesê enige persoon wat die reëls van die universiteit oortree of strydig optree met 'n hofinterdik, sal onmiddellik verantwoordelik gehou word vir hul aksies en kan strafregtelik vervolg word.
Betogende studente het vroeër daarop aangedring dat die universiteit nie sy bedrywighede sal hervat tot daar aan hul eis vir gratis onderrig voldoen word nie.
"Personeellede is gister [Maandag] geteister en ek het dus geen ander keuse as om die universiteit vandag te heropen met streng veiligheidsmaatreëls nie. Ons sal veiligheidswagte en polisiebeamptes hê by al die kampusse en in al die geboue," het Habib gesê.
"Geen massavergaderings sal in Solomon Mahlangu-huis gehou word nie. Ek is persoonlik deur die polisie, privaat veiligheidsmaatskappye en kampusbeheer verseker dat hulle die lewens van studente en personeel wat wil werk en leer, sal beskerm."
Habib het by studente en personeel gepleit om te help om "hul kampus terug te neem" en te verseker dat die akademiese program Dinsdag hervat word. "Dit is nie ideaal om klasse by te woon terwyl polisiebeamptes by die deur staan nie, maar ek het geen ander keuse nie. As ons nie regkom nie, gaan ons geen ander keuse hê as om die universiteit te sluit nie."
Indien die universiteit moet sluit, sal alle studente die koshuise voor die einde van die week moet ontruim, het Habib gewaarsku. "Dit beteken daar sal minder onderwysers, dokters en rekenmeesters in die werkplek wees. Dit beteken studente wat finansiële bystand of beurse kry, kan hul finansiering verloor. Dit beteken dat Wits nie volgende jaar eerstejaarstudente sal kan inneem nie – ons het reeds 75 000 aansoeke vir 2017."
Almal is gatvol vir die spul, maak n voorbeeld van die wat wil agterbly.
As ek die visekanselier hier bo reg verstaan, is die kans groot dat studente hul beurse kan verloor. Beteken dit dat hy hulle voor die bus gooi, daardie wie hul finansiering verloor? Wat van dié wat uit eie sak daarvoor betaal het, gooi jy hulle ook voor die bus en moet hulle ook weer vir komende jaar betaal as die universiteit nou moet toemaak en hulle moet die jaar herhaal?
Dankie Zuma en jou hofnarre wat n gees van anargie losgelaat het in wat julle sê en doen as voorbeeld. Niks anders as die ANC se strategie van brand en breek en verwoes as hulle nie hul sin kry nie. En n lewe…wel nie te veel werd vir die "cause" nie.
Ek dink dis hoogtyd dat die betalende studente (en hulle ouers) die universiteite begin beset en die opstokers teenstaan en self keer dat die plekke nie geplunder, afgebrand en verniel word nie! Dit is nou tussen 'n toekoms vir jouself en jou kind bou, en om net daar te wees om te 'stir'! Dis ook gewoonlik dié wat nie klasse bygewoon en gestudeer het vir eksamens nie, wat die skuldiges is! KOMAAN OUERS EN STUDENTE, WYS DIE SKULDIGES DAT GENOEG IS GENOEG IS!!
Ek sien al studente pak een van die dae die tasse om oorsee te gaan studeer. Dit is nie net meer iets wat iemand in die verbygaan gesê het nie, dit is nou die realiteit. Mense is besig om huiswerk in daardie rigting te doen, hulle word daartoe gedwing.